Politici, premiers en predikante wou indruk in die entstof-ry | Netwerk24
Politici, premiers en predikante wou indruk in die entstof-ry
Deur Dawie Boonzaaier 21 Februarie 2021 00:01
Planne om politici, premiers, predikante en predikers voor in die tou te laat staan om Covid-19-inentings te kry, is die afgelope week ter elfder ure gefnuik danksy ingryping deur die Medisynebeheerraad.
Pres. Cyril Ramaphosa is Woensdag in Khayelitsha ingeënt. Foto: Brenton Geach
Pres. Cyril Ramaphosa het Woensdag, sowat 'n uur voordat hy die sesde persoon in Suid-Afrika geword het wat teen Covid-19 ingeënt is, 'n verklaring uitgereik dat "premiers, LUR'e, en leiers uit die burgerlike samelewing, geloofsorganisasies en tradisionele leiers" in die openbaar ingeënt sal word. Dit sal gedoen word om " 'n voorbeeld te stel" dat die entstof veilig is.
Prof. Glenda Gray, medeleier van die navorsing wat tans in Suid-Afrika oor die gebruik van die Johnson & Johnson (J&J)-entstof gedoen word, het egter besef dié besluit is teenstrydig met 'n regulasie wat deur die Reguleringsowerheid vir Gesondheidsprodukte (Sahpra) neergelê is. Daarvolgens word die J&J-entstof vir gebruik in Suid-Afrika goedgekeur as deel van 'n navorsingstudie.
Dr. Boitumelo Semete, uitvoerende hoof van Sahpra, het Donderdag in 'n verklaring gesê Sahpra het die gebruik van die entstof as 'n program spesifiek vir gesondheidswerkers goedgekeur en 'n toegewing is slegs vir die president en sy adjunk, David Mabuza, gemaak. Dit is nie duidelik of Mabuza wel ingeënt is nie en sy kantoor het nie Vrydag op navrae gereageer nie.
Ramaphosa is Woensdag, soos die gebruik wêreldwyd is, ingeënt om vir sy landsburgers die versekering te gee dat die entstof veilig is. Dr. Zweli Mkhize, minister van gesondheid en 'n mediese dokter, is ook ingeënt. Dit is nie bekend watter ander leiers vir die inenting oorweeg is nie, maar Gray het bevestig ingevolge die navorsingsprogram se ooreenkoms met Sahpra móét gesondheidswerkers voorkeur kry.
Die enigste LUR wat wel haarself laat inent het, is Gauteng se LUR vir gesondheid, dr. Nomathemba Mokgethi. Mokgethi, wat Woensdagmiddag haar inenting gekry het, het 'n meestersgraad in verpleegkunde en 'n doktorsgraad in letterkunde en filosofie. Haar inenting is op Donderdagmiddag se vergadering van die ministeriële advieskomitee oor entstof gekritiseer.
"Sy is nie 'n gesondheidswerker wat in die voorste linie werk nie," het 'n komiteelid op voorwaarde van anonimiteit gesê. Mokgethi se woordvoerder het by navraag gesê sy is ingeënt om 'n voorbeeld te stel omdat talle gesondheidswerkers in die provinsie huiwerig is om aan die program deel te neem.
Dr. Nomafrench Mbombo, Wes-Kaapse LUR vir gesondheid, is ook Woensdag 'n inenting saam met Ramaphosa en Mkhize in Khayelitsha aangebied.
Mbombo, wat ook 'n graad in verpleegkunde het, het gesê sy sal liewers haar beurt afwag. "Ek sit meesal op Zoom-vergaderings en op kantoor. Daardie entstof kan liewers vir iemand gaan wat dit nodig het," het Mbombo Vrydag aan Rapport gesê.